બીજીબાજુ, ઝીકા વાઇરસની દહેશત વચ્ચે અમદાવાદ મ્યુનિસિપલ કોર્પોરેશનનાં સત્તાવાળાઓ દ્વારા ગુપ્તતાના ભેદી આવરણ હેઠળ છેલ્લા પાંચ દિવસમાં સિવિલની બી.જે. મેડિકલ કોલેજની લેબમાં ઝીકા વાઇરસના ૩૦૦ શંકાસ્પદ દર્દીના લોહીના સેમ્પલ તપાસ માટે મોકલાયા છે. આમ, ઝીકા વાઇરસથી તંત્રમાં ભારે દોડધામ મચી છે. આજે રાજયના આરોગ્ય કમિશનર જયંતિ રવિ અને મ્યુનિસિપલ કમિશનર વિજય નહેરાએ જણાવ્યું હતું કે, ઝીકા વાઇરસનો એક કેસ પોઝીટીવ આવ્યા બાદ તંત્ર સાબદું બની ગયું છે અને મચ્છરનો ઉપદ્રવ નિવારવા, દવાનો છંટકાવ સહિતના આરોગ્ય સેવા માટેના જરૂરી પગલાં માટે ૪૦૦થી વધુ કર્મચારીઓની જુદી જુદી ટીમો બનાવી યુધ્ધના ધોરણે કામગીરી શરૂ કરવામાં આવી છે.